ธนาคารกสิกรไทยตั้ง”ขัตติยา อินทรวิชัย”เป็นกรรมการผู้จัดการคนที่ 9 เริ่ม 1 ม.ค.
ธนาคารกสิกรไทย (KBANK) แจ้งว่า คณะกรรมการธนาคารแต่งตั้งนางสาวขัตติยา อินทรวิชัย เป็น กรรมการผู้จัดการ ทั้งนี้ มีผลตั้งแต่วันที่ 1 มกราคม พ.ศ. 2559 เป็นต้นไป
29 ธ.ค. 2558

นางสาวขัตติยา ปัจจุบันอายุ 50 ปี สำเร็จการศึกษาระดับปริญญาตรี จากคณะพาณิชยศาสตร์และการบัญชี สาขาการตลาด จุฬาลงกรณ์มหาวิทยาลัย ได้รับทุนการศึกษาจากธนาคารกสิกรไทยไปศึกษาต่อระดับปริญญาโท MBA – Finance and Investment, The University of Texas at Austin สหรัฐอเมริกา เริ่มเข้าทำงานที่ธนาคารกสิกรไทย เมื่อปี พ.ศ. 2530 ได้รับแต่งตั้งเป็นรองผู้อำนวยการฝ่ายกิจการวาณิชธนกิจ ผู้อำนวยการฝ่ายบริหารการตลาดและเครดิต ผู้อำนวยการฝ่ายอาวุโสฝ่ายยุทธศาสตร์องค์การ ผู้ช่วยกรรมการผู้จัดการ สายงานธุรกิจลูกค้าบุคคลและเครือข่ายบริการ เป็นรองกรรมการผู้จัดการ และรองกรรมการผู้จัดการอาวุโส ทำหน้าที่ผู้บริหารสายงานการเงินและควบคุม ก่อนได้รับการแต่งตั้งเป็นกรรมการผู้จัดการ นับเป็นกรรมการผู้จัดการคนที่เก้าของธนาคาร